**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՆՈՅԵՄԲԵՐԻ 14-Ի N 1612-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Անհրաժեշտությունը։** «Հայաստանի Հանրապետության կառավարության 2019 թվականի նոյեմբերի 14-ի N 1612-Լ որոշման մեջ փոփոխություններ կատարելու մասին» Հայաստանի Հանրապետության կառավարության որոշման նախագծի ընդունումը պայմանավորված է ծրագրին մասնակցելու համար տնտեսավարողների կողմից միայն անշարժ գույքի սեփականության կամ կառուցապատման իրավունքի պետական գրանցման վկայական ներկայացնելու և վարձակալության կամ օգտագործման իրավունքով ծրագրին մասնակցությունը չթույլատրելու, տնտեսավարողի հետ պայմանագրի կնքման համար իրատեսական ժամկետ սահմանելու, ծրագրում օգտագործվող իմաստով՝ «շահագործման հանձնում» եզրույթը, սահմանված ժամկետում ջերմատունը շահագործման չհանձնելու դեպքում հարաբերությունները, ինչպես նաև կապալառուներին ներկայացվող պահանջները հստակեցնելու անհրաժեշտությամբ։

**Ընթացիկ իրավիճակը և խնդիրները։** Հայաստանի Հանրապետությունում փոքր և միջին ջերմատնային տնտեսությունների ներդրման պետական աջակցությանծրագիրն (այսուհետ` Ծրագիր) իրականացվում է 2019 թվականից։ Ծրագրի մեկնարկից մինչև 2022 թվականի հունիսի 30-ը կնքվել է 45 պայմանագիր, շահագործման է հանձնվել 17 ջերմատուն՝ 3 հա տարածքով, փոխհատուցման գումարը կազմել է շուրջ 444.1 մլն դրամ։

Ծրագրի գործողության անցած ժամանակահատվածում ի հայտ են եկել խնդիրներ կապված Ծրագրի շրջանակում մասնակցության համար սահմանված անշարժ գույքի օգտագործման կամ վարձակալության իրավունք ունեցող տնտեսավարողների ծրագրին մասնակցության և կառուցված անշարժ գույքի գրանցման, կապալառուների կողմից ջերմատների նախագծերի կազմման, պայմանագրի կնքման համար նախատեսված 5-օրյա ժամկետի (ներկայացված փաստաթղթերի ուսումնասիրման, պայմանագրի նախագծի շրջանառման, անհրաժեշտության դեպքում՝ լրամշակման համար) պահպանման հետ։ Տնտեսավարողի հետ կնքվող պայմանագրում ջերմատան կառուցման համար մեկ տարի ժամկետ սահմանելու դրույթում «շահագործման հանձնում» եզրույթի օգտագործումը երբեմն տարընթերցման, տարբեր ձևով մեկնաբանելու առիթ է հանդիսանում, իսկ ջերմատան կառուցման համար մեկ տարի ժամկետ սահմանելու դրույթում անհրաժեշտություն է առաջացել հստակեցնելու ջերմատան շահագործման հանձնելու ժամկետը։ Ծրագրի շրջանակում պայմանագրերի կնքումը սկսվել է 2020 թվականից և արտակարգ կամ ռազմական դրությամբ պայմանավորված վերջիններիս կողմից ջերմատների շահագործման ժամկետը ՀՀ կառավարության 2021 թվականի հունվարի 14-ի N 23-Լ որոշման համաձայն կարող է երկարաձգվել մինչև 3 ամսով։ Ջերմատան շահագործման հանձնելու ժամկետների խնդիրներ առաջացել են 2021 թվականին պայմանագրեր կնքած շահառուների հետ, որոնք խնդրի մասին բարձրաձայնել են 2022 թվականի ապրիլ ամսից (նախագծի փաթեթին կցվում են շահառուների կողմից ներկայացված դիմումները)։ Նմանատիպ խնդիրներ սպասվում են նաև 2022 թվականին պայմանագրեր կնքած շահառուների մոտ՝ պայմանավորված հիմնականում Լարսի անցակետում առկա խնդիրներով, ներմուծման դժվարություններով և գների բարձրացմամբ։

**Տվյալ բնագավառում իրականացվող քաղաքականությունը։** Գյուղատնտեսության ոլորտում Կառավարության կողմից իրականացվող քաղաքականությունն ուղղված է գյուղատնտեսության ինտենսիվացմանը, արտադրողականության բարձրացմանը, հողային ռեսուրսների նպատակային և ջրային ռեսուրսների խնայողաբար ու արդյունավետ օգտագործմանը, պարենային անվտանգության ապահովման մակարդակի բարձրացմանը, անասնաբուծության և բուսաբուծության զարգացմանը, արդիական տեխնոլոգիաների ներդրմանը, արտադրված արտադրանքի իրացմանն ու արտահանման խթանմանը, գյուղատնտեսական ամբողջ արժեշղթայում ընդգրկված սուբյեկտների ավելացմանը։

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:** Կառավարության 2021-2026թթ. ծրագրով նպատակ է դրվել շարունակել վարկային, լիզինգային և փոխհատուցման գործիքներով օժանդակել ջերմատնային տնտեսությունների հիմնմանը։ Միաժամանակ, Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարության «Բարձրացնել գյուղատնտեսական ոլորտի մրցունակությունն ու արդյունավետությունը» և «Խթանել թվային գյուղատնտեսությունը և տեխնոլոգիական նորարարությունը» առաջնահերթություններում կարևորվում է արժեշղթաների առևտրայնացման, արդիականացման և ներդրումների իրականացումը, նորարարական տեխնոլոգիաների կիրառումը (էջ՝ 43 և 75)։

**Կարգավորման նպատակը և բնույթը։** Նախագծով առաջարկվող փոփոխությունները նպատակ ունեն ծրագրին մասնակցելու համար թույլատրելի համարել տնտեսավարողների անշարժ գույքի (հողի) միայն սեփականության կամ կառուցապատման իրավունքի պետական գրանցման վկայականի առկայությունը և չթույլատրել ծրագրին մասնակցելու անշարժ գույքի օգտագործման կամ վարձակալության իրավունք ունեցող տնտեսավարողներին՝ քանի որ Հայաստանի Հանրապետությունում հողի վարձակալության կամ օգտագործման իրավունքով հողամասի վրա առանց կառուցապատման իրավունքի կառուցված անշարժ գույքի գրանցում չի իրականացվում։

 Նախագծի ընդունմամբ ավելի իրատեսական ժամկետ կսահմանվի պայմանագրի կնքման համար, ինչպես նաև կհստակեցվի կապալառուներին ներկայացվող պահանջները՝ նախագծերի կազմման մասով (հաշվի առնելով, որ կապալառու կազմակերպությունների գերակշռող մասը չեն ունենում նախագիծ կազմելու ծառայություն), «շահագործման հանձնում» եզրույթը և ջերմատունը սահմանված ժամկետում շահագործման չհանձնելու դեպքում՝ հարաբերությունները։ Մասնավորապես՝ փոխհատուցումը կարող է իրականացվել մինչև ծրագրի տևողության ավարտը՝ որոշման գործող կարգավիճակի պայմաններում։ Ծրագրի մեկնարկից սկսած բոլոր շահառուների համար հավասար պայմաններ ապահովելու նպատակով Նախագծով առաջարկվում է սույն դրույթի գործողությունը տարածել 2020 թվականի հունվարի 1-ից հետո ծագած հարաբերությունների վրա։

Նախագծով «պետական աջակցություն» բառակապակցությունից հանվում է «պետական» բառը, պայմանավորված 2022 թվականի հունվարի 26-ի Ֆինանսատնտեսական նախարարական կոմիտեի նիստում հնչեցված առաջարկության հետ (N ԿԱ/24-2022 արձանագրություն, կետ 9)։ Հաշվի առնելով, որ մի շարք աջակցության ծրագրերում «պետական աջակցության ծրագիր» բառակապակցությունից արդեն իսկ հանվել է «պետական» բառը, ծրագրերի միանմանությունն ապահովելու նպատակով Նախագծով առաջարկվում է այն հանել նաև սույն Ծրագրից։

 «Հայաստանի Հանրապետության կառավարության 2019 թվականի նոյեմբերի 14-ի N 1612-Լ որոշման մեջ փոփոխություններ կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական բյուջեի եկամուտներում և ծախսերում փոփոխություններ և լրացուցիչ ծախս չի նախատեսվում։

**Նախագծի մշակման գործընթացում ներգրավված ինստիտուտները և անձինք։**

Նախագիծը մշակվել է Էկոնոմիկայի նախարարության կողմից: Նախագծի մշակմանն այլ ինստիտուտներ և անձինք չեն մասնակցել:

**Ակնկալվող արդյունքը։** Ծրագրում կատարվելիք փոփոխությունների արդյունքում ակնկալվում է Ծրագրի շրջանակում կառուցված անշարժ գույքի նկատմամբ իրավունքների պետական գրանցման իրավական կարգավորում, պայմանագրի կնքման համար սահմանվող ժամկետի և «շահագործման հանձնում» եզրույթի, կապալառուներին ներկայացվող պահանջների, ինչպես նաև սահմանված ժամկետում ջերմատունը շահագործման չհանձնելու դեպքում՝ հարաբերությունների հստակեցում։